AirPort Time Capsule

Ajakapsel on Apple'i väljatöötatud seade, mille tööpõhimõte seisneb spontaanselt andmete varukoopiate tegemises ja nende talletamises. Ajakapsel on seade, mis talitleb lüüsruuterina ja kasutab võrgupõhist andmetalletust koostöös Apple'i loodud tarkvarautiliidiga Time Machine.

Ajalugu 
Ajakapslit esitleti 15. jaanuaril 2008 üritusel Macworld Conference & Expo ning see tuli müügile 29. veebruaril 2008. 500 GB versiooni esmane müügihind oli 299 USA dollarit (199 Inglise naela) ning 1 TB versiooni müügihind oli dollarit (329 naela). Tegemist oli Apple’i esimese traadita võrku ühendatava andmekandjaga, mis oli ühtlasi ka traadita lüüsruuter.

Esimese generatsiooni Ajakapsel sisaldas täielikku AirPort Extreme baasjaama 802.11n traadita interneti toega, Ethernet WAN porti, kolme Ethernet LAN porti ning üht USB porti. USB porti saab kasutada välise kõvaketta või printeri üle võrgu jagamiseks. Kasutades kolmandate osapoolte USB-jaoturit, on võimalik võrgu kaudu jagada nii välist kõvaketast kui ka printerit.

2009. aasta alguses tõi Apple müügile teise generatsiooni Ajakapsli. Seade lubas üheaegset 802.11n kaheribalist töörežiimi, mis võimaldab vanematel seadmetel kasutada madalamat andmevahetuskiirust, ilma et suuremat 802.11n kiirust võimaldavate seadmete jõudlus muutuks. Lisaks võimaldas teise generatsiooni Ajakapsel luua Külalisvõrgu, mis lubab primaarvõrgust eraldiseisva sekundaarvõrgu kasutamise. Külalisvõrk kasutab primaarvõrgu turvalisuse tagamiseks primaarvõrgust erinevaid autenteerimisprotokolle. Ajakapslite kõvaketaste andmemahtu suurendati, seadme müügihinda muutmata, 500 gigabaidilt 1 terabaidile ja 1 terabaidilt 2 terabaidile.

2009. aasta oktoobris teatasid mitmed uudisteportaalid, et paljud esimese generatsiooni Ajakapslid lõpetasid 18 kuu möödumisel töötamise. Mõnede kasutajate väidetel põhjustas seadmete riknemise viga toiteplokis. Apple kinnitas, et 2008. aastal müüdi veebruari ja juuni vahel Ajakapsleid, mis ei käivitu korralikult või võivad ootamatult välja lülituda. Apple parandas või vahetas välja kõik vigased seadmed.

2010. aastal tuli müügile kolmanda generatsiooni Ajakapsel, mille ainus muudatus seisnes seadme sisemise võrguantenni ümberseadistamises, mis Apple’i teatel tingis eelmiste seadmetega võrreldes 50% tõusu võrgujõudluses ning 25% tõusu võrgulevis.

Neljanda generatsiooni Ajakapsel toodi müügile 2011. aasta juunis ning oli suurendatud WiFi-levialaga. Seadme sisemine WiFi-kaart vahetati Marvelli WiFi kiibilt suurema jõudlusega Broadcom BCM4331 kiibi vastu. Lisaks suurendati Ajakapslite kõvaketaste andmemahtu 1 terabaidilt 2 terabaidile ning 3 terabaidilt 4 terabaidile. Seadmete hind ei muutunud.

Seadme kirjeldus 
Saadaolev neljanda generatsiooni Ajakapsel koosneb 802.11n kaheribalise töörežiimiga WiFi-pääsupunktist. Kõik üht WiFi sagedusriba jagavad kasutajad peavad töötama madalaima kiirusega kasutajaga ühel kiirusel. Ajakapsli kaheribaline pääsupunkt võimaldab eraldada kasutajad kahte eraldiseisvasse, kuid üheaegselt toimivasse WiFi sagedusribasse. Esimene sagedusriba on 802.11n kasutajatele ning madalama kiirusstandardi, nagu näiteks 802.11g, kasutajatele on teine sagedusriba. Kuna esimene sagedusriba on ainult 802.11n kasutajatele, siis madalama standardi kasutajate kohalolu ei mõjuta 802.11n kasutajaid. Ajakapsel toetab Sleep Proxy teenust. See tehnoloogia lubab võrgu kasutajatele energia kokkuhoidmise eesmärgil ennast osaliselt välja lülituda, kuid olla samas jätkuvalt reageeriv võrguliiklusele.

Ajakapsli riistvaraliidesed sisaldavad nelja kohtvõrgu sisendit (kolme LAN-sisendit ja üht WAN-sisendit) ning üht USB-liidest välise seadme jagamiseks. Tavaliselt ühendatavad välised seadmed on näiteks printerid ja välised kõvakettad. Sisseehitatud AFP ja SMB toega failiserver võimaldab ligipääsu sisseehitatud kõvaketta andmetele. Ajakapsli püsivara versioon 7.6.1 lubab sisseehitatud kõvakettale ligipääsu iCloud kontoga – enne vajasid kasutajad ligipääsuks MobileMe kontot. Neljanda generatsiooni mudelid on saadaval 2 terabaidise ja 3 terabaidise sisseehitatud andmemahuga.

Üks Ajakapsli põhiomadustest on juhtmeta võrku kasutades süsteemiseadetest ning failidest varukoopiate tegemise võimekus, mis kõrvaldab vajaduse välise varuketta ühendamiseks. See võimekus vajab kasutajate arvutites operatsioonisüsteemi OS X 10.5.2 või uuema olemasolu. Varukoopiate tegemiseks kasutatavat tarkvara nimetatakse Apple’i Ajamasinaks, mis teeb vaikimisi igal tunnil muudetavatest failidest koopia ning tihendab ruumi kokkuhoiu eesmärgil vanemaid varukoopiaid. Esmane varukoopiate tegemine võtab märkimisväärselt aega ka juhul, kui kasutada 802.11n traadita või gigabitist kohtvõrguühendust. Apple’i väitel võtab esmane varukoopiate tegemine aega "ööpäeva või rohkem". Järgnevad varukoopiate tegemised on lisanduvad ning võtavad tavaliselt vähem aega, kuna sisaldavad ainult muudetud faile. Mac OS X Snow Leopard kasutajad saavad esmase varukoopiate tegemise toimingu teha kaks korda kiiremini, kui Leopardi kasutajad. Varukoopiaid on võimalik teha ka Windowsi-põhistes arvutites ning neid on võimalik hallata ka MAC OSist erinevate operatsioonisüsteemiga, nagu näiteks Windowsiga.

Ajakapslis kasutatav kõvaketas on tavaliselt Hitachi Deskstar, mida müüakse eraisikutele. Ettevõtetele müüdavates Ajakapslites on tavaliselt Hitatchi Ultrastar. Apple märgistas Ajakapsli reklaammaterjalides seadmes kasutatavad kõvakettad server-klassi kõvaketasteks ning kasutas neid ka enam mittetoodetavates Xserve serverites. Apple’i väitel täidab Hitatchi Deskstar server-klassi kõvakettaks kvalifitseerumise tingimused.

Esimese generatsiooni Ajakapslis kasutati 500-gigabaidist Seagate Barracuda ES-seeria kõvaketast.

Ajakapsli külgede pikkused on 20 cm ning kõrgus 3,6 cm. Ajakapsli mõõtmed on osaliselt tingitud sisseehitatud toiteplokist, mis kõrvaldab vajaduse välise toiteallika järele ning võimaldab lülitada seadme otse majapidamisvõrku.

Toote numbrid 
Ajakapsli seerianumbri esimesed 5 sümbolit näitavad, mis toote versiooniga on tegu ning ülejäänud sümbolid näitavad regiooni kus konkreetset eksemplari müüakse. Nende viimaste numbrite erinevus sõltub näiteks riigis kasutatava elektrivõrgu pingest.

Seni on kõikidel toote generatsioonidel olnud müügis 2 mudelit, üks kõrge mahtuvusega kõvakettaga ja üks väiksema mahtuvusega. Hind on alati jäänud samaks vastavalt kõvaketta suurusele: 299 dollarit väiksema kõvaketta eest ja 499 dollarit suurema kõvaketta eest.

Viited 

Apple'i riistvara